**O B R A Z L O Ž E N J E**

**Prijedloga Odluke o izmjenama i dopunama**

**Proračuna Grada Zagreba za 2023. i projekcije za 2024. i 2025. godinu**

***Obrazloženje Općeg dijela***

Proračun Grada Zagreba za 2023. Gradska Skupština je usvojila 8. prosinca 2022. u ukupnom iznosu od 2.207.794.800 eura (Službeni glasnik Grada Zagreba 39/22). Od navedenog iznosa

1.484.165.595,00 eura se odnosi na Proračun Grada Zagreba u užem smislu. Iznos od 723.629.205,00 eura nije dio novčanog tijeka proračuna već predstavlja sredstva koja proračunski korisnici Grada ostvaruju na svojim žiro računima (predškolske ustanove, osnovne i srednje škole i učenički domovi, ustanove u socijalnoj skrbi, zdravstvu, kulturi, ustanova Upravljanje sportskim objektima, Zavod za prostorno uređenje Grada Zagreba, Javna vatrogasna postrojba Grada Zagreba, Javna ustanova Maksimir i Ustanova Zoološki vrt Grada Zagreba, Ustanova za sveobuhvatnu skrb „Tigrovi“ te Razvojna agencija Zagreb za koordinaciju i poticanje regionalnog razvoja).

Sukladno Zakonu o proračunu, ako se tijekom proračunske godine povećaju rashodi i izdaci, odnosno smanje prihodi i primici, proračun je potrebno uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje se provodi izmjenama i dopunama proračuna.

Slijedom navedenog, ovom Odlukom o izmjenama i dopunama Proračuna Grada Zagreba za 2023. i projekcije za 2024. i 2025. godinu predlažu se promjene prihodne i rashodne strane proračuna na način da se ukupan planirani iznos povećava za **139.045.260,00 eura** tako da **konsolidirani Proračun za 2023. iznosi 2.346.840.060,00 eura.** Samo povećanje na Proračunu u užem smislu iznosi 94.240.140,00 eura dok kod proračunskih korisnika isto iznosi 44.805.120,00 eura.

Izradi rebalansa se pristupilo slijedom stvaranja dodatnih obveza za proračun koje nisu bile obuhvaćene prvotnim planom. Prilikom izrade Proračuna za 2023. nije bio poznat konačni ishod pregovora sa sindikatima za zaposlene u ustanovama kojima Grad osigurava sredstva za plaće i materijalna prava kao i zaposlene u gradskoj upravi slijedom čega je ovim izmjenama i dopunama potrebno osigurati dodatna sredstva, a sukladno potpisanim kolektivnim ugovorima. Isto tako, rebalansom se planira povećanje sredstva za podmirenje rashoda za zaposlene u obrazovanim i zdravstvenim ustanovama koji se financiraju iz Državnog proračuna i Hrvatskog zavoda za zdravstveno osiguranje. Osim povećanja rashoda za zaposlene kod 340 proračunskih korisnika Grada i u gradskoj upravi, do povećanja plaća i materijalnih prava radnika je došlo i u trgovačkim društvima čiji je Grad osnivač, a za što je u proračunu također indirektno potrebno osigurati dodatna sredstva kroz pojačane subvencije javnog gradskog prijevoza te kroz osiguranje dodatnih sredstava za podmirenje viših cijena usluga održavanja komunalne infrastrukture.

Povećanje plaća uslijed inflacije i porasta troškova života kako u javnom, tako i u realnom sektoru se s druge strane odrazilo i na ostvarenje prihoda Grada budući da je došlo do većeg obuhvata građana koji su postali obveznici plaćanja poreza i prireza na dohodak i s osnove čega se najvećim dijelom ovim rebalansom predlaže povećanje i prihodne strane proračuna.

Izradi rebalansa se pristupilo i slijedom promjene organizacijskog ustroja Grada, odnosno preraspodjele pojedinih poslova iz jednog u drugo gradsko upravno tijelo, a temeljem Odluke

o izmjenama i dopunama Odluke o ustrojstvu i djelokrugu Grada. Prijedlogom navedene Odluke u Ured gradonačelnika preraspodjeljuju se programi/aktivnosti/projekti koji se odnose na suradnju s drugim gradovima i regijama, međunarodnu suradnju, razvojnu suradnju i humanitarnu pomoć inozemstvu iz Gradskog ureda za kulturu, međugradsku i međunarodnu suradnju i civilno društvo.

U djelokrug Gradskog ureda za mjesnu samoupravu civilnu zaštitu i sigurnost preraspodjeljuju se programi/aktivnosti/projekti koji se odnose na promet, a koji su bili planirani u okviru Gradskog ureda za obnovu, izgradnju, prostorno uređenje, graditeljstvo, komunalne poslove i promet što je utjecalo i na promjene naziva ovih razdjela.

Iz djelokruga Gradskog ureda za mjesnu samoupravu, civilnu zaštitu i sigurnost preraspodjeljuju se aktivnosti koje se odnose na održavanje objekata mjesne samouprave i poslova koji se odnose na informacijsku sigurnost te se iste planiraju u okviru razdjela Službe za informacijski sustav i tehničke poslove.

Aktivnosti vezane na razvoj i unapređenje poslovnih procesa se preraspodjeljuju iz Stručne službe Gradske uprave u Službu za informacijski sustav i tehničke poslove.

Od svih gradskih upravnih tijela ovim rebalansom se iz gradskih izvora najviše povećavaju sredstva u okviru Gradskog ureda za mjesnu samoupravu, promet, civilnu zaštitu i sigurnost~~.~~ za održavanje komunalne infrastrukture, uključujući neutrošena sredstva iz prethodne godine.

Za Gradski uredu za obrazovanje, sport i mlade izdvojeno je dodatnih 28.491.100,00 eura. Za zaposlene u ustanovama predškolskog odgoja se ovim rebalansom, osim usklađivanja rashoda za zaposlene s kolektivnim ugovorom u dijelu povećanja plaća i materijalnih prava, osiguravaju dodatna sredstva i s osnova povećanja koeficijenata složenosti poslova za 6% i njihovog usklađivanja s drugim gradskim ustanovama budući da se u području ove djelatnosti od 2015. isti nisu mijenjali. Osim navedenog, rebalansom se osiguravaju sredstva i za zapošljavanje dodatnih 50 odgojitelja i 150 pomoćnih radnika za njegu, skrb i pratnju u ustanovama predškolskog odgoja.

Kako ne bi došlo do poskupljenja cijena vrtića, Grad je povisio dohodovni cenzus za 8% te za djecu u privatnim vrtićima i obrtima dadilja osigurao subvencioniranje usluge čuvanja djece za dodatnih 20,00 eura po djetetu.

U području osnovnog i srednjeg školstva osigurana su sredstva za zapošljavanje 150 novih pomoćnika u nastavi u osnovnom i 57 pomoćnika u srednjem školstvu.

U nastavku se daje tabelarni prikaz prijedloga izmjena i dopuna Proračuna Grada Zagreba za 2023. po vrstama prihoda i rashoda.



***Prihodi i primici***

Ovim izmjenama i dopunama proračuna predlaže se povećanje prihoda i primitaka proračuna u iznosu od 133.209.580,00 eura, što uključujući višak iz prethodnog razdoblja iznosi 139.045.260,00 eura.

Prihodi i primici na samom proračunu povećavaju se za 94.240.140,00 eura, a u strukturi prihoda i primitaka predlažu se sljedeće izmjene:

Prihodi od poreza odnosno poreza i prireza na dohodak povećavaju se za 90.000.000,00 eura što predstavlja povećanje za 9,8%, sukladno ostvarenju u prvih pet mjeseci i procjeni ostvarenja do kraja godine. Povećanje poreznih prihoda temelji se prvenstveno na rastu plaća kako zaposlenih u realnom tako i u javnom sektoru uslijed čega je veći broj građana ušao o obuhvat plaćanja poreza i prireza na dohodak.

Pomoći iz inozemstva i od subjekata unutar općeg proračuna smanjuju se ukupno za 5.143.640,00 eura. U okviru ove skupine prihoda evidentiraju se sredstva doznačena iz EU fondova, državnog proračuna kao i pomoći od izvanproračunskih korisnika. U odnosu na prvotni plan izmjene se najvećim dijelom odnose na promjene s osnova planiranih sredstava iz Nacionalnog plana za oporavak i otpornost gdje su napravljena usklađenja s osnove procjene ostvarenja do konca godine, uključujući procjenu sredstava koja će se refundirati za rashode iz prethodnih godina kao i procjenu sredstava koji će teretiti ovu godinu.

Prihodi od imovine povećavaju se za 2.850.000,00 eura. Povećanje se odnosi na godišnju naknadu za uporabu javnih cesta u iznosu od 2.500.000,00 eura, naknadu za zadržavanje nezakonito izgrađene zgrade u prostoru u iznosu od 250.000,00 eura te promjenu namjene poljoprivrednog zemljišta u iznosu od 100.000,00 eura.

Prihodi od upravnih i administrativnih pristojbi, pristojbi po posebnim propisima i naknada povećavaju se za 5.564.400,00 eura. Povećanje se odnosi na prihode od komunalne naknade u iznosu od 5.200.000,00 eura, turističku pristojbu u iznosu od 94.400,00 eura te od povećanja prihoda po posebnim propisima u iznosu 270.000,00 eura (sufinanciranje obnove zgrada u iznosu od 90.000,00 eura, sufinanciranje obnove pročelja višestambenih zgrada u iznosu od 180.000,00 eura).

Prihodi od prodaje proizvoda i roba te pruženih usluga i prihodi od donacija povećavaju se za 39.500,00 eura što se odnose na sredstva donacija na posebnim računima za potres i COVID kao i na donaciju međunarodne neprofitne organizacije za projekt Asphalt Art Initiative.

Primici od zaduživanja povećavaju se za 926.000,00 eura, a povećanje se odnosi na rješavanje imovinsko-pravnih odnosa Grada Zagreba i društva Zagrebački holding d.o.o. temeljem Ugovora o međusobnim pravima i obvezama za Osnovnu školu Jelkovec.

**PRIHODI I PRIMICI / VIŠAK – GRAD ZAGREB**



Vlastiti i namjenski prihodi i primici proračunskih korisnika povećavaju se za 38.969.440,00 eura što uključujući višak iz prethodnog razdoblja iznosi 44.805.120,00 eura. Najznačajnije izmjene kod vlastitih i namjenskih prihoda proračunskih korisnika odnose se na povećanje skupine pomoći iz inozemstva i od subjekata unutar općeg proračuna u iznosu 28.608.870,00 eura. Sredstva pomoći su najvećim dijelom povećana s osnove doznaka iz državnog proračuna za zaposlene u osnovnim i srednjim školama, za prehranu u osnovnim školama kao i sredstva za menstrualne potrepštine, a sukladno odgovarajućim odlukama Vlade RH. U okviru ove skupine povećavaju se i sredstva pomoći iz EU sredstava u iznosu 7.941.070,00 eura i to najviše s osnova procjene ostvarenja prihoda iz Fonda solidarnosti.

Osim navedenog, povećani su prihodi iz Hrvatskog zavoda za zdravstveno osiguranje u iznosu 9.595.800,00 eura temeljem ugovornih obveza sa zdravstvenim ustanovama kojih je Grad osnivač.

Povećanje u skupini prihoda od prodaje proizvoda i roba te pruženih usluga, prihoda od donacija je najvećim dijelom s osnove donacije umjetničkih djela jednoj od ustanova u kulturi.

Kod proračunskih korisnika umanjuje se stavka primitaka od zaduživanja u iznosu 2.081.900,00 eura s obzirom da su dvije ustanove u kulturi uspješno aplicirale na europska sredstva te im slijednom navedenog za realizaciju projekata nisu potrebna kreditna sredstva.

**PRIHODI I PRIMICI / VIŠAK – PRORAČUNSKI KORISNICI**



***Rashodi i izdaci***

Ovim izmjenama i dopunama proračuna predlaže se povećanje rashodne strane proračuna u iznosu od 138.415.660,00 eura (što uključujući pokriće manjka iznosi 139.045.260,00 eura) od čega se na Proračun u užem smislu odnosi 94.240.140,00 eura, a na proračunske korisnike 44.175.520,00 eura (što uključujući pokriće manjka iznosi 44.805.120,00 eura).

U strukturi rashoda i izdataka samog proračuna predlažu se izmjene kako slijedi.

Rashodi poslovanja povećavaju se za 109.639.080,00 eura od čega se najveći dio odnosi na materijalne rashode u iznosu 59.213.200,00 eura te na rashode za zaposlene u iznosu 25.938.340,00 eura. U okviru materijalnih rashoda posebice se ističu rashodi za usluge tekućeg i investicijskog održavanja koji se povećavaju za 37.724.850,00 eura koji su najvećim dijelom vezani za održavanje komunalne infrastrukture planirane u okviru Gradskog ureda za mjesnu samoupravu, promet, civilnu zaštitu i sigurnost. Prilikom izrade Proračuna za 2023. nije bio poznat konačni ishod pregovora sa sindikatima za zaposlene u ustanovama kojima Grad osigurava sredstva za plaće i materijalna prava kao i zaposlene u gradskoj upravi slijedom čega je potrebno osigurati dodatna sredstva sukladno potpisanim kolektivnim ugovorima.

Sljedeći nominalno najznačajniji razlog povećanja rashoda poslovanja su ostali rashodi u visini 15.228.740,00 eura u okviru kojih se ističu kapitalne pomoći iz Fonda solidarnosti u iznosu 8.906.700,00 eura Zagrebačkom električnom tramvaju d.o.o. i Vodoopskrbi i odvodnji d.o.o. kojima Grad kao tijelo odgovorno za provedbu financijskog doprinosa prenosi ova sredstva. Tekuće donacije povećavaju se za 1.627.640,00 eura, a odnose se na sufinanciranje vjerskih i privatnih vrtića i za javne potrebe u kulturi za doznake korisnicima kojima Grad nije osnivač.

Subvencije koje se ovim rebalansom povećavaju za 4.541.700,00 eura odnose se na subvencioniranje javnog gradskog prijevoza kao i na subvencije poljoprivrednicima i obrtima dadilja.

Skupina ekonomske klasifikacije pomoći dane u inozemstvo i unutar općeg proračuna se povećava u iznosu od 4.215.700,00 eura, od čega se na kapitalne pomoći temeljem prijenosa EU sredstava odnosi 4.166.200,00 eura koje Grad kao tijelo odgovorno za provedbu financijskog doprinosa prenosi korisnicima drugih proračuna (Državnom inspektoratu, Županijskoj upravi za ceste Zagrebačke županije, Hrvatskim željeznicama i slično).

Rashodi za nabavu nefinancijske imovine smanjuju se u iznosu od 8.410.840,00 eura, a rezultat su procjene izvršenja rashoda do konca godine koji su se najvećim dijelom trebali financirati iz Nacionalnog plana za oporavak i otpornost.

Kod izdataka za financijsku imovinu i otplate zajmova dolazi do smanjenja u iznosu od 6.988.100,00 eura što je rezultat odustajanja od dokapitalizacije Zagrebačkog velesajma d.o.o. kao i manje potrebnih sredstava s osnove prodanih potraživanja za pročišćavanje otpadnih voda.

**RASHODI / IZDACI / POKRIĆE MANJKA – GRAD ZAGREB**





U strukturi rashoda i izdataka koji se financiraju iz vlastitih i namjenskih prihoda i primitaka proračunskih korisnika predlažu se izmjene kako slijedi.

Rashodi poslovanja povećavaju se u iznosu od 28.227.130,00 eura od čega se najznačajniji dio odnosi na rashode za zaposlene u iznosu od 16.895.130,00 eura što je rezultat usklađivanja osnovice za obračun plaće i drugih materijalnih prava s potpisanim dodatcima Kolektivnom ugovoru prvenstveno kod zaposlenih u osnovnim i srednjim školama koji se financiraju iz državnog proračuna kao i kod zaposlenih u javnozdravstvenim ustanovama. U okviru materijalnih rashoda najznačajnije povećanje se odnosi na planirana sredstva iz državnog proračuna za prehranu učenika u osnovnim školama u iznosu 13.498.000,00 eura.

Rashodi za nabavu nefinancijske imovine ukupno se povećavaju u iznosu 15.950.290,00 eura uglavnom zbog povećanja dodatnih ulaganja na građevinskim objektima.

**RASHODI / IZDACI / POKRIĆE MANJKA – PRORAČUNSKI KORISNICI**





***Obrazloženje Posebnog dijela***

U nastavku se daje obrazloženje najznačajnijih izmjena i dopuna po organizacijskim jedinicama posebnog dijela proračuna.



Sredstva planirana u **Uredu gradonačelnika** povećavaju se za 212.300,00 eura slijedom preustroja kojim su poslovi međugradske i međunarodne suradnje preuzeti u djelokrug ovog ureda.

U **Gradskom uredu za unutarnju reviziju i kontrolu** došlo je do povećanja planiranih sredstava u iznosu od 36.300,00 eura najvećim dijelom radi usklađivanja rashoda za zaposlene s potpisanim kolektivnim ugovorom.

U **Gradskom uredu za mjesnu samoupravu, promet, civilnu zaštitu i sigurnost** došlo je do povećanja u iznosu od 32.253.230,00 eura od čega se na gradske četvrti odnosi iznos od 23.878.830,00 eura za koje su sredstva povećana najvećim dijelom za održavanje komunalne infrastrukture, uključujući neutrošena sredstva iz prethodne godine. U okviru glave Ured, a slijedom preustroja planirana su sredstva za provedbu programa Prometna preventiva, regulacija i sigurnost u prometu u ukupnom iznosu 4.261.000,00 eura. Projekt skladištenje i oporaba građevinskog otpada se povećava za dodatnih 1.195.000,00 eura slijedom dodatno priznatih troškova za ovu namjenu iz Fonda solidarnosti. Javnoj vatrogasnoj postrojbi koja je proračunski korisnik ovog ureda se ovim rebalansom predlaže povećanje sredstava u iznosu od 320.000,00 eura za rashode za zaposlene sukladno potpisanom kolektivnom ugovoru.

U **Gradskom uredu za opću upravu i imovinsko-pravne poslove** predlaže se povećanje planiranih sredstava u iznosu od 221.400,00 eura za rashode za zaposlene sukladno potpisanom kolektivnom ugovoru.

Sredstva ukupno planirana u **Gradskom uredu za financije i javnu nabavu** se ne mijenjaju već je samo izvršena preraspodjela u okviru postojećeg plana.

Ovim izmjenama i dopunama proračuna povećavaju se sredstava u okviru **Gradskog ureda za gospodarstvo, ekološku održivost i strategijsko planiranje** u ukupnom iznosu od 9.932.850,00 eura. U nastavku se daje obrazloženje značajnijih izmjena i dopuna po programima odnosno aktivnostima i projektima ovog Ureda.

U okviru redovne aktivnosti ovog upravnog tijela smanjuju se sredstva na stavci izdataka za dionice i udjele u glavnici u iznosu 1.592.000,00 eura koja su bila planirana za dokapitalizaciju trgovačkog društva Zagrebački velesajam d.o.o.

U okviru programa Energija i klima planirana su sredstva za tri nova EU projekta H2CE, ZA-GREEN i LIFE CROSS u ukupnom iznosu 1.004.000,00 eura.

Projekt H2CE planiran je u iznosu 21.400,00 eura. Uz Grad na ovom projektu sudjeluje i jedanaest partnera iz Njemačke, Austrije, Italije, Poljske, Češke i Slovenije te ustanova REGEA. Opći cilj projekta je osnaživanje javnih tijela i uprave u srednjoj Europi za proaktivnu i održivu integraciju vodika u regionalno planiranje i razvoj. Glavni rezultati su mehanizmi za osnaživanje regionalnih donositelja odluka da podrže sustave energetske tranzicije temeljene na vodiku, pokretanje međuregionalne i transnacionalne mreže regija spremnih za vodik i implementaciju digitalne platforme za suradnju. Ukupna vrijednost projekta je 2.387.959,62 eura od čega su Gradu odobrena sredstva u iznosu od 79.800,00 eura, uz sufinanciranje 80% što iznosi 63.840,00 eura.

Projekt ZA-GREEN planiran je u iznosu od 975.200,00 eura. Ovaj projekt predstavlja operacionalizaciju sveobuhvatne pripreme II. faze Programa energetske obnove, dogradnje i izgradnje zgrada javnog sektora za razdoblje do 2030. godine (Službeni glasnik Grada Zagreba 19/22) kojim se definiraju aktivnosti pripreme i realizacije projekata energetske obnove, dogradnje i izgradnje zgrada do 2030. godine te se uspostavlja trajna i učinkovita struktura planiranja, provedbe investicije i održavanja zgrada. Najvažniji cilj Programa je priprema i realizacija projekata obnove i izgradnje zgrada kroz odabir i primjenu mjera energetske učinkovitosti i obnovljivih izvora energije u zgradama u vlasništvu Grada kao i primjene elemenata zelene infrastrukture za poboljšanje kvalitete prostora, života i rada u gradskim objektima te doprinosa dostizanju ciljeva klimatske neutralnosti. Početak projekta je 1. svibnja 2023. u trajanju od 36 mjeseci, ukupne vrijednosti 2.700.000,00 eura od čega Europska investicijska banka bespovratno sufinancira 90% vrijednosti Projekta (2.430.000,00 eura), a Grad osigurava preostalih 10% (270.000,00 eura).

Projekt LIFE CROSS planiran je u iznosu 7.400,00 eura. Opći cilj ovog projekta je uspostaviti i upravljati regionalnim „one-stop-shopom“ (OSS) koji bi trebao pokrivati sveobuhvatnu uslugu od tehničkih, financijskih do pravnih savjeta, nabave i osiguranja kvalitete radova. Dugoročni cilj je preslikati ovaj koncept na šire područje Republike Hrvatske te osigurati dugoročnu održivost OSS-a. Ukupna vrijednost projekta je 1.391.374,50 eura. Gradu su odobrena sredstva u visini 93.090,00 eura uz sufinanciranje 95% što iznosi 88.435,50 eura.

Sredstva planirana u okviru programa Gospodarenje otpadom povećavaju se u iznosu 5.445.600,00 eura. Aktivnost Odlagalište otpada Jakuševec – Prudinec povećava se za 650.000,00 eura radi podmirenja obveza za javnu uslugu prikupljanja otpada za korisnike mjesnih odbora Jakuševec i Hrelić te naselja Mičevec kao i osiguranja sredstava za umanjenu kakvoću življenja građanima Jakuševca-Prudinca iz gradskog proračuna, a što je do sada izvršavano na teret sredstava Zagrebačkog holdinga d.o.o.

Sredstva za Aktivnosti i mjere u vezi s gospodarenjem otpadom povećavaju se za 5.168.600,00 eura. U okviru ove aktivnosti predlaže se povećanje sredstava najvećim dijelom za izobrazno-informativne aktivnosti za kampanju vrećice za prikupljanje biootpada (711.000,00 eura), za odvoz otpada prikupljenog na zelenim otocima na javnim površinama (2.000.000,00 eura), za projektnu dokumentaciju za Centar za ponovnu uporabu (534.600,00 eura) i građenje tijela odlagališta (1.500.000,00 eura).

Prijedlogom izmjena i dopuna Proračuna u okviru projekta Interventna mjera za smanjenje otpada u Gradu Zagrebu povećavaju se sredstva u iznosu od 170.000,00 eura s osnove doznake EU sredstava Zagrebačkom holdingu d.o.o.

Sredstva za realizaciju Programa Zaštita voda smanjuju se 1.521.400,00 eura. U okviru Aktivnosti povezane sa zaštitom voda planirana su dodatna sredstva u visini od 1.105.000,00 eura u cilju unapređenja upravljanja rizicima od poplava i prilagodbu klimatskim promjenama. Kapitalni projekt Pročišćavanje otpadnih voda umanjuje se za 2.626.400,00 eura radi smanjenja potrebnih sredstava za otplatu glavnice primljenih kredita i zajmova s obzirom da nije došlo do prodaje potraživanja.

U okviru programa Promet i javni prijevoz sredstva za Zagrebački električni tramvaj d.o.o. povećana su u iznosu od 3.936.700,00 eura. U okviru ove aktivnosti sredstva iz Fonda solidarnosti za sanaciju infrastrukture oštećene u potresu iznose 1.361.700,00 eura.

Kod programa Razvoj gospodarstva i turizma planirana su sredstva u iznosu od 630.000,00 eura za aktivnost Podizanje konkurentnosti u turizmu, najvećim dijelom zbog osiguranja sredstava za kulturno-turističke manifestacije koje se planiraju održati do kraja godine. Sredstva za provedbu projekata povezanih s biciklizmom su smanjena radi njihove preraspodjele u Gradski ured za mjesnu samoupravu, promet, civilnu zaštitu i sigurnost.

Sredstva za provedbu programa Razvoj poljoprivrede i ruralnog prostora su povećana u iznosu od 887.900,00 eura, najvećim dijelom za subvencije poljoprivrednicima i obrtnicima za razvoj i potpore u poljoprivredi radi omogućavanja nastavka stočarske proizvodnje izvan granica zabrane držanja domaćih životinja i ublažavanja šteta uzrokovanih vremenskim neprilikama. U okviru aktivnosti Poljoprivredno zemljište planirana su dodatna sredstva u iznosu 152.700,00 eura za aktivnosti koje prethode davanju u zakup poljoprivrednog zemljišta u vlasništvu Republike Hrvatske na području Grada Zagreba i održavanje poljoprivrednog zemljišta.

U okviru programa Šumarstvo planirana su sredstva za novi projekt GIFT u iznosu 31.800,00 eura. Projekt „GIFT - Green Infrastructure for Forests and Trees“ (GIFT – Zelena infrastruktura za šume i drveće) usmjeren je na rješavanje dubokih promjena koje se događaju na urbanim zelenim područjima posljednjih desetljeća uslijed urbane ekspanzije, širenja infrastrukture, promjena u korištenju zemljišta i prekomjerne eksploatacije resursa koje su dovele su do pretjerane fragmentacije prirodnih staništa i značajnog smanjenja bioraznolikosti na različitim razinama. Cilj projekta je promicanje šuma i zelenila, u europskim politikama za implementaciju zelene infrastrukture, bioraznolikosti, ublažavanja i prilagođavanja klimatskim promjenama. Glavni partner projekta je Landscape Studies Institute of Galicia (Španjolska), a preostali partneri su: Province of Frisian (Nizozemska), Slovenian Forestry Institute (Slovenia), Mures Environmental Protection Agency (Rumunjska), County Administrative Board of Västra Götaland (Švedska), Flemish Land Agency (Belgija), Leipzig (Njemačka), Rimini (Italija). Ukupna vrijednost projekta iznosi 1.971.182,00 eura od čega je 1.576.945,60 eura (80%) sufinancirano sredstvima Europskog fonda za regionalni razvoj. Udio Grada u projektu iznosi 174.988,00 eura, od čega bespovratnih sredstava 139.990,40 eura. Sredstva u 2023. su namijenjena za troškove plaća članova projektnog tima te troškove službenih putovanja članova projektnog tima na sastanke sa projektnim partnerima. Završetak projekta je planiran u veljači 2027.

Dodatna sredstva za provedbu programa Urbana prehrana i poljoprivreda planirana su u visini 117.200,00 eura, najvećim dijelom za aktivnost Urbana poljoprivreda za uređenje i opremanje nove lokacije Gradskog vrta Stenjevec i provedbu novog projekta Zelene javne nabave školske hrane od lokalnih ekoloških proizvođača.

U okviru programa Suradnja Grada Zagreba na međugradskoj i međunarodnoj razini najznačajnije izmjene odnose se na umanjenje planiranih sredstava za aktivnost Priprema i sufinanciranje projekata prijavljenih na međunarodne natječaje i druge aktivnosti radi planiranja zasebnih projekata sukladno potpisanim ugovorima (projekt CoFarm4Cities i UP 2030). U okviru ove aktivnosti planirana su dodatna sredstava za projekt AsphaltArt koja se odnose na donaciju od organizacije Bloomberg Philanthropies u iznosu od 22.000,00 eura. Cilj ovog projekta je proširiti pješačke zone u gradovima, a koje će uz aktivnu participaciju i co-design proces omogućiti građanima kvalitetnije življenje u urbanim sredinama.

Projekt CoFarm4Cities planiran je u iznosu 87.500,00 eura. Cilj ovog projekta je potaknuti razvoj i testiranje urbanih poljoprivrednih poslovnih modela koji promiču proizvodnju zdrave i pristupačne hrane te recikliranje ili ponovnu upotrebu poljoprivrednih proizvoda i otpada od hrane. Kroz projekt će se potaknuti uključivanje građana i izgradnja zajednice, povećati ekološka svijest i spriječiti širenje urbanih područja na štetu poljoprivrednog zemljišta. Grad će biti jedan od pilot gradova u projektu te će u suradnji s Óbuda Önkormányzat /Óbudai Egyetem, kao vodećim partnerom te ostalim projektnim partnerima sudjelovati u projektnim aktivnostima. Partneri u projektu su gradovi Torino, Krakow i Ljubljana, KAIROS konzorcij društvenih kooperativa iz Torina, Institut za cirkularnu ekonomiju iz Zagreba, Sveučilište Obuda iz Budimpešte te Udruženje DOVES - FEE iz Portoroža. Predstavnici Grada i osobe koje će biti uključene u provedbu projekta sudjelovat će u radionicama o rješenjima temeljenima na prirodi i zelenoj infrastrukturi, izradi snimaka postojećeg stanja zelene infrastrukture i urbanih farmi te Plana primjene urbanih farmi na lokalnom području, pripremi i provedbi pilot projekta te diseminaciji rezultata projekta na nacionalnoj i EU razini. Trajanje implementacije projektnih aktivnosti je 36 mjeseci odnosno do kraja ožujka 2026., a procijenjena vrijednost provedbe Projekta u Gradu iznosi 326.280,00 eura, od čega 80% ukupne vrijednosti snosi Europska komisija u sklopu programa Interreg Central Europe 2021 - 2027.

Za novi projekt UP 2030 Urban Planning and Design Ready for 2030 planirana su sredstva u iznosu 50.000,00 eura. Projekt se financira u okviru europskog programa Horizon Europe, a usmjeren je na društveno-tehnička pitanja, pri čemu je opći cilj projekta iskoristiti znanstveno utemeljena, integrirana urbanistička i arhitektonska rješenja za usmjeravanje društveno-tehničkih zahtjeva vezanih za nastojanja gradova da do 2030. ispune svoje ciljeve kako bi osigurali klimatsku neutralnost. Fokus je na nastojanju da tranzicija sinergijski bude pravedna i održiva, a istovremeno bi se pobrinula da gradovi postanu otporniji na rezultate klimatskih promjena. Projekt će se provoditi u međunarodnom konzorciju sa stranim partnerima koji uključuju gradove Milano (Italija), Belfast (Sjeverna Irska, UK), Granollers (Španjolska), Thessaloniki (Grčka), Rotterdam (Nizozemska), Lisabon (Portugal), Muenster (Njemačka), Budimpešta (Mađarska) te ostalim parterima koji uključuju aktivnu akademsku zajednicu i organizacije. Vrijednost provedbe projekta u Gradu Zagrebu je 149.250,00 eura, gdje 100% ukupne vrijednosti snosi Europski fond za regionalni razvoj (ERDF).

Planirana su dodatna sredstva u okviru Programa Strateško planiranje i razvoj Grada, najvećim dijelom za realizaciju projekta Zelena infrastruktura u iznosu 400.000,00 eura i kupnju zemljišta za realizaciju projekta Centar za ponovnu uporabu u iznosu 800.000,00 eura.

Za novi projekt GeenScape CE (eng. *Climate-proof landscape through renaturing urban areas in Central Europe*) planirana su sredstva u visini 8.300,00 eura. Projekt je sufinanciran u okviru programa INTERREG Central Europe. Cilj projekta je pokrenuti pet pilot projekata u gradovima središnje Europe koji će se bazirati na rješenjima temeljenima na prirodi. Ukupan partnerski doprinos Grada u razdoblju od 36 mjeseci za provedbu aktivnosti projekta iznosi 36.720,00 eura dok je tijekom tri godine provedbe predviđena dodjela sufinanciranja Gradu u ukupnom iznosu od 146.880,00 eura.

U okviru novog projekta Izrada strategije zelene urbane obnove Grada Zagreba planirana su sredstva u visini 28.200,00 eura jer je s Ministarstvom prostornoga uređenja, graditeljstva i državne imovine kao Nadležnim tijelom i Fondom za zaštitu okoliša i energetsku učinkovitost sklopljen Ugovor o dodjeli bespovratnih sredstava. Kroz navedeni Ugovor se u sklopu Nacionalnog plana oporavka i otpornosti 2021.-2026., iz Mehanizma za oporavak i otpornost u 100%-tnom iznosu sufinancira izrada strategije zelene urbane obnove koja ima za cilj prostornu integraciju cjelovitog sustava zelene infrastrukture u urbano tkivo Grada, uvažavajući specifične gradske potencijale čijom valorizacijom bi se postigao pozitivan tehnički, organizacijski, gospodarski, zdravstveni i socijalni napredak u svim sferama života.

Kod proračunskih korisnika ovog Ureda iz gradskih izvora planirano je povećanje za 406.950,00 eura od čega se na ustanovu Zoološki vrt Grada Zagreba odnosi 325.450,00 eura, a na Javnu ustanovu Maksimir 54.500,00 eura.

U **razdjelu Gradski ured za obrazovanje, sport i mlade** ukupno planirana sredstva povećavaju se za 48.676.325,00 eura od čega se na sredstva iz gradskih izvora odnosi 28.491.000,00 eura. U nastavku se daje obrazloženje najznačajnih izmjena i dopuna ovog ureda.

U okviru redovne aktivnosti sredstva se povećavaju za plaće i materijalna prava sukladno potpisanom kolektivnom ugovoru kao i za zakup prostora zbog preseljenja Ureda u zamjenski prostor.

Sredstva planirana za provedbu programa Opći program odgoja i obrazovanja povećavaju se za 5.688.950,00 eura. Donacije privatnim i vjerskim srednjim školama povećavaju se za 24.000,00 eura zbog osiguranja sredstava, prvenstveno za materijalne troškove i materijalna prava pomoćnika u nastavi sukladno potpisanom kolektivnom ugovoru te za zapošljavanje tri nova pomoćnika. Vjerski i privatni vrtići i druge pomoći ukupno se povećavaju za 1.207.900,00 eura radi osiguranja dodatnog iznosa od 20 eura po djetetu te zbog dizanja dohodovnog cenzusa za 8%. Planirana su dodatna sredstva za kapitalni projekt Održavanje i opremanje osnovnih škola u iznosu 360.600,00 eura. U okviru ovog projekta došlo je do promjena u izvorima financiranja planiranih rashoda na način da su umanjeni iznosi iz gradskih izvora i NPOO-a dok su povećana sredstva iz Fonda solidarnosti. Sredstva za projekt Novosagrađeni odgojno-obrazovni objekti povećavaju se u ukupnom iznosu 5.724.800,00 eura zbog planiranja troškova zakupa novoizgrađene XII. gimnazije i kupnje Osnovne škole Jelkovec. Sredstva za projekt Održavanje i opremanje ustanova predškolskog odgoja se smanjuju u iznosu 1.622.800,00 eura, najvećim dijelom iz Mehanizma za oporavak i otpornost. U okviru ovog projekta planirana su i dodatna sredstva za održavanje i nadogradnju sustava e-vrtići u iznosu 368.000,00 eura. U okviru projekta Proširenje kapaciteta u predškolskom odgoju i obrazovanju sredstva se preraspodjeljuju na odgovarajuće proračunske pozicije kod predškolskih ustanova.

U okviru Sportskih programa planira se povećanje sredstava u iznosu 2.440.500,00 eura zbog planirane kupnje klizališta u Paviljonu 40 Zagrebačkog velesajma d.o.o. i osiguranja sredstava za planirane manifestacije i događaje od značenja za Grad koje se održavaju u polivalentnoj dvorani Arena.

U okviru djelatnosti Ustanova predškolskog odgoja sredstva se ukupno povećavaju u iznosu 17.016.880,00 eura od čega se na gradske izvore odnosi 16.307.200,00 eura. Najveći dio povećanja sredstava s osnove gradskih izvora u iznosu od 14.942.700,00 eura odnosi se na rashode za zaposlene radi povećanja prava temeljem novog kolektivnog ugovora za zaposlene u predškolskom sustavu grada Zagreba (6% povećanje od 01.06.2023) i očekivanog povećanja broja zaposlenih zbog povećanja smještajnih kapaciteta u predškolskom obrazovanju i zapošljavanja pomoćnih radnika za njegu, skrb i pratnju. Materijalni rashodi se povećavaju za 1.357.500,00 eura najvećim dijelom zbog povećanja cijena sirovina, povećanja sufinanciranja na 1,99 eura po djetetu dnevno te povećanja kapaciteta za 1.500 djece od rujna 2023.

Za djelatnost Osnovnog školstva dolazi do povećanja u ukupnom iznosu od 20.902.705,00 eura od čega se 3.385.700,00 eura osigurava iz gradskih izvora. Osigurana su dodatna sredstva zbog povećanja materijalnih rashoda u iznosu 1.519.000,00 eura na aktivnosti Redovna djelatnost proračunskih korisnika.

Sredstva planirana za aktivnost Produženi boravak sredstva iz gradskih izvora se povećavaju za 1.241.580,00 eura najvećim dijelom zbog usklađenja s potpisanim kolektivnim ugovorom i uvećane osnovice za obračun plaće za zaposlene u javnim službama za 2% od 1. travnja 2023.

Sredstva za aktivnost Sufinanciranje prehrane se povećavaju za 12.457.950,00 eura temeljem Odluke Vlade RH kojom se osigurava jedan besplatan obrok za sve učenike osnovnih škola.

Aktivnost Pomoćnici u nastavi se povećava zbog planiranog zapošljavanja dodatnih 150 pomoćnika.

Sredstva za projekt Održavanje i opremanje osnovnih škola se povećavaju za 372.120,00 eura od čega se iz gradskih izvora planira nabava opreme za Osnovnu škole Bukovac i Osnovnu škole Jure Kaštelana u iznosu 100.000,00 eura. Na projektu Besplatne menstrualne potrepštine sredstva se povećavaju zbog preraspodjele sredstava iz gradskih izvora s glave Ureda te planiranja sredstva iz državnog proračuna za ovu svrhu sukladno Odluci Vlade RH.

Za djelatnost srednjoškolskog obrazovanja dolazi do povećanja sredstava ukupno za 1.838.890,00 eura koja se najvećim dijelom odnose na sredstva iz državnog proračuna za plaće i ostala materijalna prava zaposlenih sukladno potpisanom kolektivnom ugovoru i sredstva za besplatne menstrualne potrepštine sukladno Odluci Vlade RH. Iz gradskih izvora planira se povećanje u iznosu 172.620,00 eura na aktivnosti Pomoćnici u nastavi jer je od rujna planirano zapošljavanje dodatnih 57 pomoćnika.

Sredstva planirana iz gradskih izvora u okviru Ustanove Upravljanje sportskim objektima povećavaju se za 589.600,00 eura. Planirano je povećanje u iznosu 386.000,00 eura za rashode za zaposlene zbog nove organizacije i sistematizacije radnih mjesta te 334.000,00 eura za materijalne rashode od čega najveći dio za troškove energije sukladno procjeni potrošnje do kraja godine. Planirano povećanje u iznosu od 30.000,00 eura je ostvareno preraspodjelom sredstava s razdjela Stručne službe Gradske skupštine za potrebu izgradnje novog vježbališta na otvorenom na prostoru RSC Jarun s obzirom da je postojeće postalo premalo za sve građane koji ga žele koristiti.

Ovim Prijedlogom izmjena i dopuna Proračuna smanjuju se sredstva u iznosu od 14.179.400,00 eura na stavkama razdjela **Gradskog ureda za obnovu, izgradnju, prostorno uređenje, graditeljstvo i komunalne poslove** u skladu sa stvarnom potrebom financiranja započete izgradnje i dovršenja započetih radova u proračunskom razdoblju. U okviru redovne djelatnosti izvršena je preraspodjela sredstava za zaposlene sukladno preustroju gradskih upravnih tijela te su osigurana dodatna sredstva za podmirenje troškova naplate komunalne i vodne naknade, spomeničke rente i naknade za uređenje voda te sredstva za naknade šteta pravnim i fizičkim osobama sukladno donesenim sudskim presudama.

Program Kapitalna ulaganja u objekte za društvene djelatnosti i za obnovu objekata oštećenih potresom smanjuje se za 21.069.500,00 eura.

Na objektima ustanove kulture uvećana su sredstva u iznosu od 581.000,00 eura zbog plaćanja ugovorenih troškova izrade izvedbenih projekata kao i izmjene projektne dokumentacije sukladno Ugovoru i Aneksima za Knjižnice grada Zagreba – Paromlin te sredstva za izvođenje radova za sanaciju terasa Koncertne dvorane Vatroslav Lisinski.

Na objektima predškolskih ustanova umanjena su sredstva u iznosu od 1.685.000,00 eura jer se procjenjuje da planirana sredstva neće biti utrošena do kraja godine jer nisu pokrenute javne nabave za izvođenje radova i opremanje (u tijeku je ishođenje građevinskih dozvola za Dječji vrtić I.B. Mažuranić i neke od planiranih prenamjena vrtića). Kod Dječjeg vrtića Ivanja Reka i Dječjeg vrtića Žitnjak radovi su u tijeku te su povećana sredstva sukladno planiranoj dinamici izvođenja radova.

Na školskim objektima povećana su sredstava u iznosu od 1.445.000,00 eura zbog osiguravanja sredstava odnosno plaćanja troškova rješavanja imovinsko – pravnih odnosa za objekte Osnovne škole Dragutina Kušlana te Osnovne škole i Dječjeg vrtića Čulinec kao i za ostale objekte iz ovog područja. Povećanje se planira i zbog činjenice da se osiguravaju sredstva za nesmetano odvijanje radova i plaćanje dospjelih obveza za radove na Osnovnoj školi Ante Kovačića i Osnovnoj školi Brezovica - područna škola Kupinečki Kraljevec (proširenje škole i izgradnja nove sportske dvorane).

Na zdravstvenim objektima povećana su sredstava u iznosu od 1.686.500,00 eura zbog osiguravanja financijskih sredstava sukladno ugovorenim radovima za objekt Kliničke bolnice Sveti Duh - Zavod za kliničku mikrobiologiju i hospitalne infekcije te Dom zdravlja Zagreb - Centar - ambulanta Gračani. Također, za Kliničku bolnicu Sveti duh - Adaptacija zgrade patologije potrebno je osigurati financijska sredstva za izvođenje radova sukladno projektnoj dokumentaciji koja se trenutno izrađuje. Povećanje je planirano i za ugovorenu obvezu izrade projektne dokumentacije što osigurava daljnji nastavak planiranih aktivnosti Klinike za psihijatriju Vrapče – Psihogerijatrija.

Na sportskim objektima smanjena su sredstva u iznosu od 1.154.000,00 eura jer se procjenjuje da ista neće biti utrošena do kraja godine. U tijeku je rješavanje imovinsko pravnih poslova za Bazen Dubrava, a za Bazen Špansko u tijeku je izrada izvedbene dokumentacije i troškovnika te tek predstoji raspisivanje postupka javne nabave za izvođenje radova. Za NK Zagreb u tijeku je postupak javne nabave za izradu projektne dokumentacije, dok je za Dom Sportova za jednu fazu u tijeku izrada izvedbenih projekata i troškovnik, a za drugu izrada glavnih projekata, slijedom čega se raspisivanje postupaka javne nabave za izvođenje radova pomiče sukladno dinamici izrade projektne dokumentacije.

Na objektima socijalne skrbi umanjena su sredstva u iznosu od 124.000,00 eura jer su za Dom za starije osobe Pešćenica (sanacija kotlovnice) u tijeku aktivnosti na raspisu postupka javne nabave za izradu projektne dokumentacije slijedom čega se smanjuje iznos potrebnih sredstava za ovu godinu.

Na obnovi objekata oštećenih potresom umanjena su sredstva iznosu od 21.819.000,00 eura. Za Kliničku bolnicu Sveti Duh - Sveti Duh 64 u tijeku izrade projektne dokumentacije utvrđena je potreba za ojačanjem temeljnog tla predmetnog kompleksa te je slijedom toga usporena dinamika izrade samih projekata. S obzirom na navedeno nije bilo moguće pokrenuti postupke javne nabave za izvođenje radova cjelovite obnove te se umanjuje iznos financijskih sredstava budući se ne očekuje realizacija do kraja godine. Za Psihijatrijsku bolnicu za djecu i mladež - Kukuljevićeva 11 sklopljeni su ugovori za izvođenje radova cjelovite obnove, ali s obzirom da je osnovni preduvjet za početak izvođenja radova bio iseljenje korisnika u zamjenske prostore s radovima se nije moglo započeti kada je prvotno planirano te je tek krajem svibnja izvođač uveden u posao s usporenom dinamikom odvijanja radova. Za Kliniku za psihijatriju Vrapče, Bolnička cesta 32 - glavna zgrada u tijeku je izrada projektne dokumentacije za cjelovitu obnovu zgrade te se do kraja godine očekuje manja realizacija. Za Prvu ekonomsku školu i Gornjogradsku gimnaziju predlaže se smanjenje planiranih sredstava jer su ugovori s izvođačima radova po provedenom postupku javne nabave cjelovite obnove sklopljeni u travnju, a izvođači radova su uvedeni u posao u svibnju te se s obzirom na ugovoreni rok izvođenja radova ne očekuje realizacija cijelog ugovora za oba objekta. Za Školu primijenjene umjetnosti i dizajna predlaže se smanjenje planiranih sredstava jer je u veljači došlo do poništenja postupka javne nabave za izvođenje radova cjelovite obnove te se razmatraju mogućnosti za daljnji nastavak obnove objekta. Za zgradu Gradske uprave - Trg Stjepana Radića 1 izrađen je projekt konstruktivne obnove s revizijom, uz suglasnost Zavoda za zaštitu spomenika kulture i prirode. Zbog iznimno visoke projektantske procjene vrijednosti investicije ojačanja tla te složenosti zahvata, pristupilo se izradi varijantog rješenja konstruktivne obnove kako bi se sagledale druge mogućnosti i načini obnove, slijedom čega se umanjuje planirani iznos sredstava.

Umanjenja odnosno uvećanja po pojedinim projektima kao i uvrštavanje novih projekata detaljnije su razrađena u okviru prijedloga izmjena Programa radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2023.

U okviru programa Zaštita okoliša i održivi razvoj na aktivnosti Komunalno uređenje prostora i uređenje prostora po nalogu komunalnog redarstva i inspekcije planirano je povećanje u iznosu 1.880.000,00 eura, a odnosi se na sredstva za nabavu i održavanje POCKET uređaja, unaprjeđenje performansi sustava parking video nadzora, izrade aplikacije eDimnjačari, izradu dokumentacije za proširenje optičke infrastrukture, nabavu opreme za proširenje parking video nadzora na javnim površinama, obnovu sustava video nadzora te nabavu službene odjeće za komunalno i prometno redarstvo.

Sredstva za Gradnju objekata i uređaja komunalna infrastrukture predlažu se povećati za 1.700.000,00 eura najvećim dijelom zbog krajobraznog uređenja zelenih površina na području Grada Zagreba.

U okviru Programa uređenje Grada planirano je povećanje sredstva za 820.000,00 eura. Na aktivnosti Prigodne manifestacije predlaže se povećanje sredstava za zamjenu dotrajalog nakita za prigodno ukrašavanje grada Zagreba u iznosu 370.000,00 eura.

Planirana su sredstva za novi projekt Zaštita građevina od grafita u iznosu od 400.000,00 eura. S obzirom na svjesnost okolnosti da je otežano sankcioniranje počinitelja te da grafiti imaju negativan utjecaj na vizualni identitet grada Zagreba, Odlukom o komunalnom redu (Službeni glasnik Grada Zagreba 15/23) je vlasnicima/suvlasnicima građevina olakšana obveza održavanja vanjskih dijelova zgrade u urednom stanju kroz financiranje uklanjanja grafita i nanošenje antigrafitnog premaza, a sve u cilju da se u gradu smanji broj grafita i podigne svijest građana o potrebi održavanja zgrada urednima. Odluka o zaštiti građevina od grafita propisuje se da Grad Zagreb na području cijeloga grada u 100%-tnom iznosu financira troškove za uklanjanje grafita i troškove nanošenja antigrafitnog premaza, a i dalje se u jednakim postocima sufinanciraju troškovi nabave kamera i tehničkog uređaja za videonadzor uličnog pročelja odnosno 80% troškova (najviše do 750 eura s PDV-om po objektu) te 60% troškova ostalih pročelja (najviše do 200,00 eura s PDV-om po svakom pročelju).

Kod programa Ostali radovi gradnje komunalne infrastrukture predlaže se smanjenje sredstava u iznosu 800.000,00 eura na projektu Sanacija klizišta uslijed raskida ugovora za izvođenje radova za Veliki potok – most Matuni, sanacije zida u Mesničkoj ulici te raskida ugovora za izvođenje radova na akumulacionom jezeru na Sljemenu.

Isto tako, smanjena su planirana sredstva za program Prometna preventiva, regulacija i sigurnost u prometu za 3.019.400,00 eura zbog preraspodjele sredstava u Gradski ured za mjesnu samoupravu, promet, civilnu zaštitu i sigurnost.

Sredstva za program Gradnja i održavanje nerazvrstanih cesta predlažu se povećati ukupno za 2.311.000,00 eura.

Za kapitalni projekt Izvanredno održavanje cesta i cestovnih objekata predlaže se povećanje za 5.927.000,00 eura. Od značajnijih planiranih aktivnosti sredstva su povećana za sanaciju ogradnog zida u Vončininoj ulici, za zamjenu prijelaznih naprava cestovnog objekta odteretnog kanala Sava-Odra i izvanredno održavanje istočnog i zapadnog Jadranskog mosta (gredni most preko rijeke Save). Sredstva za izvanredno održavanje dijela Ulice Grabeščak i Ulice Isce - uređenje pješačko-kolne površine oko parcele ambulante s dogradnjom pješačke staze te za uređenje prometnog provizorija na sjevernoj strani Jadranskog mosta uvećana su u skladu s izrađenom tehničkom dokumentacijom. Uvrštena je nova stavka izgradnja mosta preko potoka Črnec s rekonstrukcijom dijela Franjčevićeve ulice za koji je u tijeku ishođenje građevinske dozvole nakon koje će se pokrenuti postupak javne nabave za radove. Planirana su sredstva za izvanredno održavanje Savskog mosta koja su potrebna za troškove nastale uslijed porasta cijena na tržištu, a dio troškova refundirati će se iz Fonda solidarnosti. Detaljan popis promjena stavki prikazan je u Izmjenama Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2023.

Sredstva za projekt Gradnja nerazvrstanih cesta smanjuju se za 3.647.000,00 eura. Od značajnijih planiranih aktivnosti sredstava su umanjena na izgradnji Branimirove od Zagrebačke do Brestovečke 1. faza, izgradnji tramvajske pruge od Zvonimirove do okretišta Savišće te rekonstrukciji dijela Sarajevske ulice od Avenije Dubrovnik do Ranžirnog kolodvora. Daljnja umanjenja predložena su na gradnji i rekonstrukciji nerazvrstanih cesta po gradskim četvrtima što je detaljno prikazano u Izmjenama Programa građenja komunalne infrastrukture na području Grada Zagreba u 2023.

U **Gradskom uredu za upravljanje imovinom i stanovanje** planiraju se dodatna sredstva u iznosu od 9.984.200,00 eura, najvećim dijelom na aktivnosti Održavanje stanova, poslovnih prostora i zemljišta za hortikulturno uređenje zemljišta i uređenje stanova te na aktivnosti Nabava stanova, poslovnog prostora i zemljišta za kupnju zemljišta na lokaciji Podbrežje i zemljišta na području Velesajma.

U okviru razdjela **Gradskog ureda za katastar i geodetske poslove** predlaže se preraspodjela kako bi se osigurala sredstva za podmirenje troškova zamjenskog prostora zbog preseljenja dijela Ureda zbog cjelovite obnove zgrade u Ulici grada Vukovara. Ukupno planirana sredstva ostaju nepromijenjena.

Predloženo povećanje rashoda u iznosu 216.000,00 eura kod **Gradskog zavoda za zaštitu spomenika kulture i prirode** najvećim dijelom odnosi se na usklađenje rashoda za zaposlene s potpisanim kolektivnim ugovorom.

U razdjelu **Stručne službe Gradske skupštine** rashodi se smanjuju za ukupno 42.900,00 eura. Tekuće donacije u novcu u iznosu 40.000,00 eura smanjuju se jer je ove godine dodijeljeno manje novčanih Nagrada Grada Zagreba nego što je prvotno planirano.

Najznačajnije povećanje sredstava u okviru razdjela **Stručne službe Gradske uprave** odnosi se na program EU projekti u okviru kojeg se planira povećanje sredstva u iznosu 11.762.700,00 eura za prijenos sredstava iz Fonda solidarnosti korisnicima izvan gradskog proračuna (npr. Hrvatske željeznice, Vode Jastrebarsko, Državni inspektorat i slično), a za koje je Grad Zagreb tijelo odgovorno za provedbu financijskog doprinosa. Nadalje planirano je povećanje sredstava za rashode za zaposlene sukladno potpisanom kolektivnom ugovoru te umanjenje sredstava za poslove koji prelaze u nadležnost Službe za informacijski sustav i tehničke poslove sukladno promjenama organizacijskog ustroja.

Kod proračunskih korisnika ovog Ureda iz gradskih izvora planirano je povećanje za 78.400,00 eura za Zavod za prostorno uređenje Grada Zagreba i smanjenje u iznosu 5.000,00 eura za Razvojnu agenciju Zagreb za koordinaciju i poticanje regionalnog razvoja.

U **Gradskom uredu za socijalnu zaštitu, zdravstvo, branitelje i osobe s invaliditetom** ukupno su povećana sredstva za 20.035.580,00 eura od čega iz gradskih izvora u iznosu od 6.790.260,00 eura. U nastavku se daje obrazloženje najznačajnih izmjena i dopuna ovog ureda.

U okviru redovne djelatnosti upravnih tijela predloženo je povećanje u ukupnom iznosu od 254.700,00 eura, prvenstveno kao posljedica prava iz Kolektivnog ugovora za službenike i namještenike Grada Zagreba koji je sklapan u prosincu 2022. i Dodatak I. u siječnju 2023. Preostali iznosi odnose se na pokrivanje manjih odstupanja redovnog poslovanja.

U okviru programa Opći javnozdravstveni programi povećavaju se sredstva u ukupnom iznosu od 464.800,00 eura.

Sredstva planirana za provedbu aktivnosti Deratizacija, dezinfekcija i dezinsekcija smanjuju su za 33.000,00 eura kao posljedica nižih ponuđenih cijena od procijenjene vrijednosti za provedbu ovih mjera.

Aktivnost Nepredviđeni rashodi povezani sa zdravstvom iz gradskih izvora se povećava za 630.800,00 eura, a koje povećanje se sastoji od povećanja za 364.000,00 eura za podmirenje prikupljenih prihoda od koncesnina temeljem Zaključka o korištenju sredstava koji je donio gradonačelnik 15.1.2020. i Zaključka o izmjeni Zaključka o korištenju sredstava od 31.1.2020. godine za koje postoji neizvršena, a preuzeta obaveza Grada Zagreba prema sva tri doma zdravlja iz 2020. godine za prihod od koncesnina. Nadalje, za liječničku skrb o korisnicima domova za starije, koju nije moguće financirati sredstvima HZZO-a, a postoji stalna potreba za pojačanom zdravstvenom skrbi za kompleksne pacijente, financirat će se plaće i doprinosi za prekovremeni rad liječnika u Domovima za starije Sveti Josip i Dubrava u iznosu 18.000,00 eura. Uvećanje na ovoj aktivnosti odnosi se i na saniranje šteta od poplave u Stomatološkoj poliklinici u iznosu od 262.800,00 eura. Istovremeno se sredstva umanjuju za 14.000,00 eura kojima se će osigurati dodatna sredstva Poliklinici za zaštitu djece i mladih grada Zagreba za podmirenje troška specijalizacije.

Na izvoru sredstava 57 Fond solidarnosti, za troškove hitne sanacije koje su platile ustanove, potrebno je preraspodijeliti sredstva za one zdravstvene ustanove kojima su prihvatljivi troškovi iz FSEU.

Aktivnost Provođenje mjera zdravstvene ekologije povećava se za 33.000,00 eura za provedbu postupaka dezinfekcije vode iz lokalnih vodovoda putem Nastavnog zavoda za javno zdravstvo dr. Andrija Štampar, a sukladno zakonskim obvezama.

Kod aktivnosti Podmirenje dugovanja zdravstvenih ustanova sredstva u iznosu od 26.600,00 eura preraspodjeljuju se Domu zdravlja Zagreb-Zapad za odrađene aktivnosti i nepodmirene obveze iz prethodnog razdoblja.

Smanjenje sredstava na Projektima temeljem natječaja EU planira se radi iskazivanja projekta CARES, koji se odnosi na razmjenu iskustava u provedbi i organiziranju telemedicine, kao zasebnog projekta.

U okviru programa Opći programi socijalne zaštite najznačajnije izmjene odnose se na povećanje sredstava u iznosu od 133.100,00 eura za Ostale aktivnosti izravno povezane sa socijalnom zaštitom koja uključuju organiziranje dvodnevne konferencije Siromaštvo u urbanim sredinama (22.000,00 eura), podmirivanje povećanih troškova smještaja obitelji u kriznim situacijama (70.000,00 eura), povećanje troškova namirnica za rad pučke kuhinje Sveti Antuna Padovanskog (20.000,00 eura), organizaciju svečanosti Europske socijalne mreže Dodjela nagrada za socijalne usluge u 2023. godini (18.000,00 eura) te pokriće organiziranja Svečane akademije povodom obilježavanja Dana oslobođenja Grada Zagreba i dana Europe (3.100,00 eura). Aktivnost Dodatak uz mirovinu, druge pomoći i usluge povećana je za 44.200,00 eura za vrećice za otpad za posebne kategorije korisnika.

Smanjenje sredstava na projektu „Ponovno aktivni“ u okviru izvora financiranja 56 Pomoći temeljem prijenosa EU sredstava planirano je zbog okončanja projekta u 2022. Dodatna sredstva u iznosu 30.000,00 eura iz gradskih izvora planirana su za eventualne nepriznate troškove po završnoj kontroli provedbenog tijela.

Sredstva za program Opći programi odgoja i obrazovanja planiraju se povećati u ukupnom iznosu od 253.100,00 eura. U okviru aktivnosti Učenički i studentski standard planirano je povećanje sredstva u iznosu 75.000,00 eura za digitalizaciju procesa provedbe natječaja za dodjelu stipendija u svrhu što jednostavnijeg postupka ostvarivanja ove vrste nakade. Osigurana su dodatna sredstva u iznosu 125.000,00 eura za priznate troškove sastavljanja prigovora korisnika novčane pomoći za roditelje odgojitelje kao i dodatna sredstva u iznosu 53.100,00 eura za potpore za samozapošljavanje za korisnike mjere sukladno Zaključku o dodjeli potpora za samozapošljavanje korisnicima novčane pomoći Grada Zagreba za roditelja odgojitelja (SG 26/22).

U okviru Programa socijalne zaštite - Ustanove socijalne zaštite na aktivnosti Socijalne ustanove planirano je povećanje sredstava u iznosu 397.000,00 eura najvećim dijelom kao posljedica smanjenja rashoda za zakup novoizgrađenog objekta Doma za starije osobe Dubrava, Podružnica Markuševac u iznosu 266.000,00 eura jer dom nije otvoren kako je planirano i povećanja sredstava u iznosu od 663.000,00 eura radi saniranja dugovanja iz prethodnih razdoblja.

Vezano za proračunske korisnike ovoga ureda iz područja socijalne zaštite kod Centra za pružanje usluga u zajednici Novi Jelkovec, Centra za rehabilitaciju Silver, Doma za djecu i odrasle - žrtve obiteljskog nasilja „Duga - Zagreb“ te Malog doma - Zagreb - dnevni centar za rehabilitaciju djece i mladeži predlože se povećanje sredstava najvećim dijelom radi usklađivanja osnovice i koeficijenata za plaće svih socijalnih ustanova zbog porasta troškova života. Kod domova za starije predlaže se povećanje za 2.000.000,00 eura za podmirenje povećanih materijalnih troškova domova.

Kod proračunskih korisnika iz područja zdravstvene zaštite sredstva se povećavaju u ukupnom iznosu od 16.019.980,00 eura od čega iz gradskih izvora u iznosu od 3.032.260,00 eura.

U okviru aktivnosti Redovna djelatnost javnozdravstvenih ustanova potrebno je osigurati dodatna sredstva za podmirenje troškova adaptacije i preseljenja za vrijeme obnove, a koji nisu prihvatljivi za financiranje iz Fonda solidarnosti i to za Psihijatrijsku bolnicu za djecu i mladež za troškove preseljenja i adaptaciju prostora na lokaciji Kruge i Jankomir u iznosu od 2.380.000,00 eura te za Dječju bolnicu Srebrnjak u iznosu 260.000,00 eura.

Dodatna sredstva u iznosu od 100.000,00 eura potrebno je osigurati Domu zdravlja Zagreb-Centar za trošak adaptacije prostorija liječničkih ordinacija na lokaciji Meštrovićev trg 16.

Na skupini izdataka za otplatu glavnice primljenih kredita i zajmova, temeljem obavijesti Nastavnog zavoda za hitnu medicinu prvotno planirani iznos se neće realizirati u ovoj godini zbog dugotrajne procedure javne nabave i roka za isporuku sanitetskih vozila od 300 dana od dana sklapanja Ugovora slijedom čega se predlaže umanjenje ove stavke.

Na Aktivnosti Centar kompetencije za translacijsku medicinu predlaže se povećanje sredstava u iznosu od 618.700,00 eura za podmirenje povećanih troškova vezanih uz privremenu sanaciju gradilišta te stvaranje uvjeta za nastavak projekta.

Razdjel **Gradskog ured za kulturu i civilno društvo** povećava se ukupno za 17.500.175,00 eura od čega se na gradske izvore odnosi 6.883.600,00 eura.

U okviru aktivnosti Redovna djelatnost gradskih upravnih tijela predlaže se povećanje u ukupnom iznosu od 1.336.900,00 eura. Na stavci rashoda za zaposlene predlaže se povećanje za 18.700,00 eura što je prebijeni rezultat povećanja u iznosu od 155.100,00 eura (slijedom povećanja plaća i materijalnih prava sukladno novom kolektivnom ugovoru) s jedne strane te smanjenja za 136.400,00 eura s druge strane (zbog novog preustroja se 14 službenika preraspodjeljuje u Ured gradonačelnika). Materijalni rashodi se povećavaju za 171.300,00 eura i to najvećim dijelom slijedom povećanja rashoda za zakupnine. U okviru ove aktivnosti najznačajnije povećanje u iznosu od 1.145.000,00 eura se odnosi na planiranu kupnju prostora kulturnog centra s polivalentnom dvoranom u Novom Jelkovcu.

Smanjenje stavki u okviru Programa Suradnja Grada Zagreba na međugradskoj i međunarodnoj razini je slijedom preustroja te preraspodjele ovog programa i neutrošenih sredstava u Ured gradonačelnika.

Vezano uz Program Javne potrebe u kulturi predlaže se povećanje u iznosu od 159.200,00 eura. Na aktivnosti Organizacija gradskih manifestacija predlaže se smanjenje u iznosu 13.200,00 eura zbog usklađivanja s troškovima već održanih manifestacija. Na aktivnosti Pučko otvoreno učilište predloženo je povećanje za provedbu likovnog programa, a na aktivnosti Donirane zbirke povećanje u iznosu od 17.400,00 eura slijedom povećanja plaća u gospodarstvu Grada Zagreba, što je osnova za isplatu naknade donatorima. Na aktivnosti Modeli upravljanja i korištenja kulturne infrastrukture predlaže se povećanje za 150.000,00 eura za troškove osnivanja i početak rada nove ustanove za upravljanje objektima u kulturi.

Vezano uz Program Ostali programi povezani s promicanjem ljudskih prava planirano je ukupno smanjenje sredstava u iznosu od 187.400,00 eura koje je rezultat:

* u cijelosti smanjenja sredstava planiranih na projektu Socijalno se uključi i zaposli – Suzi 2 budući da ovaj projekt nije prihvaćen u postupku prijave,
* smanjenja sredstava na projektu Connection jer se određeni troškovi u okviru projekta neće realizirati,
* povećanja sredstava u iznosu od 13.600,00 eura na projektu Kindle equality kao rezultat povećanih troškova za usluge promidžbe i informiranja i prijenosa sredstava nositelju projekta koji će realizirati određene ugovorene aktivnosti umjesto Grada,
* otvoren je novi projekt Projekti temeljem natječaja Europske unije na kojem je planiran iznos od 10.000,00 eura za provedbu projekta Cities4Refugees – BBAG e.V (4.500,00 eura) za koji je Grant agreement sklopljen krajem 2022. i za projekt Uči – radi – upoznaj – URU koji je prihvaćen u postupku prijave i za koji se očekuje potpisivanje ugovora tijekom lipnja 2023. (planirani iznos za 2023. je 5.500,00 eura).

Vezano uz Program – Javne potrebe u kulturi – korisnici kojima Grad nije osnivač planirano je povećanje u iznosu od 198.800,00 eura što je rezultat usklađivanja potrebnih iznosa za pojedine djelatnosti unutar programa, a na temelju provedenog javnog poziva za predlaganje programa javnih potreba u kulturi Grada Zagreba za 2023. kao i planiranih poziva do kraja 2023. Najveća povećanja odnose se na dva posebna poziva: kultura i umjetnost u zajednici (81.000,00 eura) te dodatni poziv za programe međugradske i međunarodne kulturne suradnje (68.200,00 eura).

Na glavi Ustanove u kulturi ukupno predloženo povećanje iznosi 16.003.275,00 eura. Od navedenog iznosa se na gradske izvore odnosi 5.386.700,00 eura koje se sastoji od sljedećeg:

* u okviru aktivnosti Redovna djelatnost proračunskih korisnika predloženo je povećanje u iznosu od 5.627.900,00 eura koje se najvećim dijelom odnosi na rashode za zaposlene kao posljedica prava iz Kolektivnog ugovora za zaposlene u ustanovama kulture Grada Zagreba (prosinac 2022.) i I. Dodatka kolektivnom ugovoru (ožujak 2023.) te za pokrivanje rashoda za tekuće i investicijsko održavanje objekata (733.100,00 eura),
* u okviru aktivnosti Programska djelatnost javnih ustanova i aktivnosti Međunarodne, međužupanijske i gradske manifestacije iz gradskih izvora je predloženo povećanje u iznosu od 87.200,00 eura za troškove provedbe dodatnih programa iz područja kulturne djelatnosti,
* u okviru aktivnosti Održavanje i opremanje ustanova u kulturi predloženo je povećanje u iznosu od 4.515.600,00 eura koje se u najvećoj mjeri odnosi na dodatna ulaganja na građevinskim objektima (obnova od posljedica potresa); najznačajnija povećanja odnose se na sredstva za Umjetnički paviljon (konstrukcijska obnova); Muzej za umjetnost i obrt (izrada glavnog projekta obnove); Zagrebačko gradsko kazalište Komedija (za neprihvatljive troškove u sklopu obnove); GDK Gavella (za neprihvatljive troškove u sklopu obnove i opremanje ustanove),
* u okviru kapitalnog projekta Novi Hrvatski prirodoslovni muzej predloženo je smanjenje u iznosu od 3.000.000,00 eura iz sredstava zaduživanja jer su u tom iznosu troškovi vezani uz provedbu ovog projekta postali prihvatljivi trošak koji će se financirati iz Fonda solidarnosti i ITU projekta,
* za potrebe realizacije kapitalnog projekta Rekonstrukcija objekta napuštene zemaljske uzorite pivnice (Etnografski muzej) predložena su dodatna sredstva u iznosu od 810.000,00 eura za nabavu opreme kako bi se objekt mogao staviti u funkciju.

Po izvoru financiranja 5.8. Mehanizam za oporavak i otpornost predloženo je smanjenje sredstava uz iznosu od 2.654.000,00 eura koja su bila planirana za obnovu Umjetničkog paviljon jer se isti neće realizirati iz navedenog izvora. U sklopu provedbe aktivnosti povezanih s financiranjem obnove Umjetničkog paviljona sredstvima Fonda solidarnosti s rokom izvršenja do 30. lipnja nekoliko provedenih postupaka javne nabave za izbor izvođača radova, kako cjelovite tako i konstruktivne obnove zgrade, nisu završili odabirom izvođača i otvaranjem gradilišta do navedenog roka. Stoga će se aktivnosti povezane s izvedbom radova na konstruktivnoj obnovi Umjetničkog paviljona s odabranim izvođačem radova, a sukladno Dodatku ugovora potpisanog između Ministarstva kulture i medija i Umjetničkog paviljona od 6. lipnja ove godine financirati sredstvima proračuna Grada ili drugih izvora do trenutka kad će Nacionalni plan oporavka i otpornosti biti u potpunosti programiran te omogućiti nastavak i provedbu aktivnosti do cjelovite obnove Umjetničkog paviljona sredstvima NPOO-a.

Na glavi Nacionalne manjine predloženo je ukupno smanjenje u iznosu od 5.100 eura jer je predstavnik austrijske nacionalne manjine izgubio status nacionalne manjine u skladu s Ustavnim zakonom (Narodne novine broj 155/2002., 47/2010., 80/2010. i 93/2011.), članak 24. gdje je propisano da se predstavnik može izabrati samo ako na području jedinice samouprave živi najmanje 100 pripadnika nacionalne manjine.

Sredstva planirana u okviru razdjela **Službe za informacijski sustav i tehničke poslove** povećavaju se za 1.330.900,00 eura. Najznačajnije izmjene odnose se na povećanje rashoda za zaposlene sukladno potpisanom kolektivnom ugovoru. Sredstva za program Informatizacija i Upravljanje imovinom povećavaju se prvenstveno radi usklađivanja s izmjenama organizacijskog ustroja. Isto tako, izvršena je preraspodjela sredstava na aktivnosti Održavanje objekata, uređaja, postrojenja i opreme gradske uprave radi nemogućnosti financiranja planiranih rashoda iz Fonda solidarnosti. Na aktivnosti Režijski i ostali troškovi sredstva se povećavaju sukladno procjeni izvršenja do kraja godine.

Predlaže se da Odluka o izmjenama i dopunama Proračuna Grada Zagreba za 2023. stupi na snagu 1. kolovoza 2023. što je u korelaciji sa stupanjem na snagu Odluke o izmjenama i dopunama Odluke o ustrojstvu i djelokrugu gradskih upravnih tijela. Sukladno odredbama Zakona o proračunu izvršavanje proračuna mora pratiti organizacijsku strukturu posebnog dijela proračuna koja se prethodno navedenom Odlukom mijenja.